"Nisam milostiva, jer ne živim od milosti, nego od svog rada" (Zagorka)

- reportaža -

"Nisam milostiva, jer ne živim od milosti, nego od svog rada", riječi su Marije Jurić Zagorke, prve žene u novinarskoj profesiji i jedne od rijetkih novinarki u cijeloj tadašnjoj Europi, žene čiju smo biografiju tjednima proučavali u sklopu Radionice za male Zagorke i Zagorce.

Zašto Zagorka, zašto baš Zagorkina novinarska radionica?

Marija Jurić Zagorka bila je provokativna politička novinarka i spisateljica najpopularnijih i najčitanijih romana u Hrvatskoj. Bila je spisateljski i čitalački fenomen hrvatske kulture.

Rođena je na plemićkom imanju grofa Erdödya u Negovcu u blizini Vrbovca. Ubrzo nakon njena rođenja njeni su se roditelji preselili na imanje Golubovec čiji je vlasnik bio Geza Rauch. Zagorka je već onda pokazivala svoju izrazitu inteligenciju i darovitost te želju za društvenim promjenama, tj. da žene dobiju pravo glasa. Za vrijeme školovanja u Zagrebu osniva svoje prve novine, Samostanske novine, koje je sama uređivala, pisala i "distribuirala". Iste godine Zagorka je izmijenila pozdravni govor na svečanom prijemu bana Hedervaryja što je dovelo do političkog incidenta te dovelo Marijina oca u nezavidan položaj.

Roditelji su je udali za mnogo starijeg muškarca. Odlazi sa suprugom u Mađarsku gdje je neko vrijeme provela u sanatoriju zbog živčanog sloma. Iz Mađarske, uz pomoć slovačke sluškinje koja joj je posudila svoju odjeću, bježi vlakom u Hrvatsku. Skriva se pod lažnim imenom, živi od prodaje obiteljskog nakita, a nakon što je postala punoljetna, raskida brak i sve veze s roditeljima. Počinje pisati za Obzor u kojem je provela 22 godine. Cijelo to vrijeme podršku joj daje biskup Strossmayer, koji ju potiče na pisanje povijesnih romana.

Poznata po svom feminističkom angažmanu, borbi za ravnopravnost žena u smislu ljudskih i građanskih prava, 1938. pokreće list za žene *Hrvatica*. Te iste godine unajmila je stan na adresi Dolac 8 u kojem je živjela sve do svoje smrti. Preminula je u noći od 29. na 30. studenog. Pokopana je na Mirogoju 4. prosinca, a Zagreb i njezini vjerni čitatelji priredili su dirljivi oproštaj – tisuće ljudi, cvijeće i suze otpratili su je na posljednje počivalište u mirogojskim arkadama. Njezin je stan grad Zagreb otkupio koncem 2008. te ga u ožujku 2009. dodijelio na korištenje Centru za ženske studije. Centar u stanu provodi dokumentacijsko-informativne, obrazovne i kulturne aktivnosti vezane u njegovanje, proučavanje i promicanje Zagorkine baštine i drugih tema vezanih uz žensko stvaralaštvo.

Sastavile: Marija, Ivana, Mia i Antonija